Uitkomst Guest Farm | LekkeSlaap
Uitkomst Guest Farm is 37 km buite Graaff-Reinet, waarvan 9 km hiervan 'n grondpad is. Dis omring deur die Camdeboo se betowerende berge. Dit is die perfekte wegbreekplek, ver van die rep en roer van die daaglikse lewe af. Gaste kan hier ontspan en jouself verlustig aan die natuurskoon.
Hierdie lieflike, ruim gasteplaashuis met sy groot werf en tuin is ideaal vir diegene wat 'n tydjie saam met hul vriende en familie wil geniet. Kinders kan op die werf baljaar terwyl hul ouers by die braaivleisvuur kuier. Gaste kan aansluit vir 'n heerlike boere-aandete of -ontbyt, maar dit moet asb. vooraf gereël word. Braaipakkies is ook beskikbaar op versoek.
Gaste gaan tuis in 'n privaat plaashuis met 'n lieflike stoep en 'n groot tuin. Die huis bestaan uit 4 slaapkamers, 'n volledige kombuis, eetkamer, TV-kamer en 2 badkamers. Die TV-kamer is toegerus met 'n kaggel.
Gaste word aangemoedig om die plaas-ervaring te geniet deur te stap, berg te klim, kennis te maak met die diere, piekniek te hou in die veld, trekker-ritte vir die kinders te onderneem, te braai in die veld en meer.